**Forslag til:**

**Selvstyrets bekendtgørelse om tilladelse til udbud af teletjenester**

I medfør af § 2, stk. 6, og § 5, stk. 3, nr. 7, i Inatsisartutlov nr. 31 af 23. januar 2017 om telekommunikation og teletjenester fastsættes:

*Krav til teleudbydere*

 **§ 1.** Teleudbydere skal have tilladelse til at oprette, drive og udbyde teleinfrastruktur og teletjenester til liberaliserede teletjenester og teleinfrastruktur.

 **§ 2.** For at få udstedt tilladelse skal teleudbyderen være registreret som aktieselskab, anpartsselskab eller erhvervsdrivende forening med hjemsted i Grønland.

 *Stk. 2.* Det er ikke tilladt at påbegynde virksomhed som teleudbyder før udstedelse af tilladelsen. Dette gælder også for opsætning af teleinfrastruktur.

 **§ 3.** Koncessionshaver skal endvidere informere Telestyrelsen om, hvilke udbydere, der er indgået aftale om samtrafik med samt vilkår for disse.

*Ansøgning og tilladelse*

 **§ 4.** Ansøgning om tilladelse skal sendes til Telestyrelsen.

 *Stk. 2.* Ansøgningen skal indeholde:

1) en beskrivelse af virksomheden

2) en erklæring om brancheerfaring

3) en beskrivelse af virksomhedens teleinfrastruktur og teletjenester.

 **§ 5.** Telestyrelsen kan i tilladelsen fastsætte krav om informationspligt, når betydelige ændringer sker hos teleudbyderens virksomhed.

 *Stk. 2.* Tilladelsen kan endvidere indeholde regler om:

1) overholdelse af standarder og godkendelser, og

2) overholdelse af internationale krav og regler.

**§ 6*.*** Tilladelsen er gældende i 5 år, hvorefter teleudbyderen skal ansøge om en ny tilladelse.

 *Stk. 2.* Telestyrelsen kan tilbagekalde tilladelser, såfremt teleudbyderen groft overtræder bestemmelserne i tilladelsen eller lovgivningen.

 Stk. 3. Tilladelsen bortfalder såfremt teleudbyderen går konkurs.

 **§ 7.** Telestyrelsen offentliggør en oversigt over teleudbydere.

*Ikrafttræden*

 **§ 8.** Denne bekendtgørelse træder i kraft den 1. april 2022.

 *Stk. 2.* Alle teleudbydere skal have tilladelse efter denne bekendtgørelse inden 1. januar 2023.

**Mariane Paviasen**

Naalakkersuisoq for Boliger og Infrastruktur

/ Ruth Lindhardt